**Csökmő Nagyközség Önkormányzata Képviselő-testületének**

**PÁLYÁZATI FELHÍVÁSA**

**civil szervezetek támogatására**

**A pályázat célja:** Csökmő Nagyközség Önkormányzata közigazgatási területén működő civil szervezetek 2022. évi támogatása.

**Pályázhatnak:** Csökmő Nagyközség közigazgatási területén rendszeresen működő, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény hatálya alá tartozó civil szervezetek.

**Támogatott célok:**

* egészségmegőrzés
* gyermek- és ifjúságvédelem
* hagyományőrzés
* ismeretterjesztés
* közrend, közbiztonság védelme
* kulturális tevékenység
* nevelés, oktatás, képességfejlesztés,tehetséggondozás
* sport, tömegsport
* szociális tevékenység (családsegítés, időskorúak gondozása, hátrányos helyzetűek segítése, karitatív tevékenység)
* természetvédelem, környezetvédelem, műemlékvédelem
* testvér-településsel kapcsolatos tevékenység

**Támogatás formája:**

* a civil szervezetek működési támogatása
* a civil szervezetek közhasznú tevékenységének támogatása
* a civil szervezeteket érintő évfordulók, rendezvények támogatása

**Támogatás nyújtásának feltételei:**

* a pályázónak nincs lejárt köztartozása
* a pályázó a korábban kapott támogatásokkal elszámolt
* nincs folyamatban a pályázóval szemben tartozás rendezésére, a szerveződés megszüntetésére irányuló, valamint törlés iránti eljárás
* a pályázó rendezvényein Csökmő Nagyközség Önkormányzatát támogatóként tünteti fel
* tárgyévet megelőző évről készített beszámoló
* civil szervezet alapdokumentumai
* az adott pályázati felhívásra egy civil szervezet csak egy pályázat benyújtására jogosult

**Támogatási keretösszeg: 800.000 Ft**

**Maximálisan igényelhető támogatási összeg: 120.000 Ft**

**A pályázat benyújtásának módja:** A „Pályázati programűrlap” kitöltésével nyújtható be.

(Letölthető a [www.csokmo.hu](http://www.csokmo.hu) honlapról vagy átvehető a Polgármesteri Hivatalban.)

**A pályázatnak tartalmaznia kell:**

***1. A pályázó szervezet adatait*** (nevét, adószámát, honlapjának címét, a kapcsolattartó nevét, telefonszámát, e-mail címét)

***2. Az igényelt támogatással kapcsolatos adatokat:***

- a pályázaton igényelt támogatás összegét

- az éves költségvetés tervezetét

- a támogatási időszakot

- a projekt megvalósításának helyét

***3. A támogatás felhasználására vonatkozó forrás- és költségkalkulációt (bevételek)***

- jelen pályázaton igényelt támogatás összege

- saját forrás

- más támogatásból kapott támogatás

***4. A támogatási időszakra tervezett működési költségkalkulációt (kiadások)***

***5. A pályázó szervezet 2021. évi tevékenységének rövid bemutatását*** (max.:500 karakter)

***6. A pályázó szervezet támogatási időszakra vonatkozó terveinek bemutatása, megjelenítve az igényelt támogatás hasznosulását*** (max. 3000 karakter)

**A pályázat kötelező melléklete:** A pályázó szervezet létesítő okiratának a szervezet képviselője által hitelesített másolata.

**A pályázat benyújtásának helye, módja:** A pályázatokat írásban, a mellékelt pályázati programűrlap kitöltésével és a szükséges melléklettel együtt Csökmő Nagyközség polgármesteréhez kell benyújtani. (4145 Csökmő, Kossuth u. 109.)

**A pályázat benyújtásának határideje[[1]](#footnote-1): 2022. május 31.**

**Hiánypótlásra nyitva álló idő:** egy alkalommal, a hiánypótlási felhívás kézhezvételétől számított 5 nap.

**A pályázat elbírálásának rendje:** A beérkezett pályázatokat a Képviselő-testület bírálja el.

**A pályázat elbírálásának határideje**: benyújtási határidőt követő képviselő testületi ülésen

**Az eredményről történő értesítés módja, határideje:** postai úton, a döntéstől számított 8 napon belül. Továbbá a biztosított támogatásról készült tájékoztató közzététele az Önkormányzat hirdetőtábláján és honlapján.

**A támogatás folyósításának feltétele:** A támogatásról szóló döntés alapján a civil szervezettel támogatási szerződést kell kötni.

**A szerződésnek tartalmaznia kell az alábbiakat:**

* a megállapodó felek megnevezését, címét, cégjegyzékszámát, adószámát, bankszámlaszámát, képviseletében eljáró személyeket,
* a támogatás nyújtásáról szóló döntést,
* a támogatás célját, feltételeit,
* a támogatás összegét, annak fedezetét,
* a támogatás felhasználásának időpontját, teljesítését,
* a pénzügyi elszámolás módját, határidejét.
* a megállapodásban vállalt kötelezettségek nem teljesítésének következményeit.
* a nem cél szerint felhasználás esetén a visszatérítési kötelezettséget, a visszatérítés időpontját, időtartamát és feltételeit.
* A támogatási célnak megfelelő felhasználását az Önkormányzat jogosult a helyszínen ellenőrizni.

**A támogatási szerződés aláírásával egyidejűleg a Támogatottnak a következő nyilatkozatokat kell megtenni:**

o a közzétételről;

o arról, hogy a pályázó civil szervezetnek nincs köztartozása;

o nyilatkozat a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség, illetve érintettség fennállásáról, vagy hiányáról;

o arról, hogy a pályázó civil szervezet a támogató általi ellenőrzéshez hozzájárul;

o arról, hogy a támogatásból szerzett 50 ezer forint egyedi értéket meghaladó eszközöket nyilvántartásba veszi.

**A támogatás igénybevételének módja:** A támogatást a támogatási megállapodás mindkét fél általi aláírását követően kizárólag átutalással lehet teljesíteni.

**A támogatás pénzügyi felhasználásának kezdő időpontja: a támogatási szerződés megkötését követő nap**

**A támogatás pénzügyi felhasználásának véghatárideje: 2022. december 31.**

**Az elszámolható költségek köre és az elszámolás módja, határideje:**

A civil szervezet a támogatás felhasználásáról a **tárgyévet követő január 31-ig** köteles elszámolni.

A támogatott a kapott támogatási összeget kizárólag a támogatási megállapodásban megjelölt célokra fordíthatja, és más szervezet részére támogatásként tovább nem adhatja.

A támogatás felhasználásáról szóló beszámolónak meghatározott tartalmú és formátumú részletes szakmai és pénzügyi beszámolót kell tartalmaznia.

A benyújtott számlákról bizonylatösszesítőt kell készíteni. A támogatás felhasználásához kapcsolódó számla eredeti példányára rá kell vezetni, hogy „……….. Ft ……….. iktatószámú Csökmő Nagyközség Önkormányzatával kötött szerződés terhére elszámolva”, majd el kell látni a civil szervezet képviselőjének aláírásával, dátummal. A számlákat ezt követően le kell másolni, majd a másolatokra rá kell írni, hogy „A másolat az eredetivel mindenben megegyezik.”, valamint el kell látni a civil szervezet képviselőjének aláírásával, dátummal.

Amennyiben a civil szervezet a támogatás összegét vagy annak egy részét a támogatási megállapodásban meghatározott határidőig nem használta fel, a fel nem használt részt az elszámolást követő 15 napon belül vissza kell fizetni.

Amennyiben a pénzügyi elszámolás alapján megállapítható, hogy a támogatott nem a támogatási szerződésben foglalt célnak megfelelően használta fel a kapott támogatást vagy egy részét, a támogatott köteles a polgármester felszólításától számított 8 napon belül az önkormányzat részére egy összegben visszafizetni a kifizetett támogatás nem megfelelően felhasznált részét.

**Az ellenőrzés módja:** A támogatás felhasználását a polgármester a jegyző útján – a bemutatott számlák alapján – **a tárgyévet követő év február 20-ig** ellenőrzi. Az ellenőrzés eredményéről a polgármester a tárgyévet követő év márciusi rendes ülésén írásban tájékoztatja a Képviselő-testületet.

**Az elszámoláshoz szükséges mellékletek:**

• Útmutató a beszámoló elkészítéséhez

• Bizonylatösszesítő

**Tájékoztató információk:**

• Csökmő Nagyközség Önkormányzata Képviselő-testületének 18/2014. (XII. 17.) önkormányzati rendelete az államháztartáson kívüli forrás átadásáról és átvételéről

• A közpénzekből nyújtott támogatások átláthatóságáról szóló 2007. évi CLXXXI. törvény

• Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény

• Az államháztartásról szóló 2011. évi CXCV. törvény

• A civil szervezetek bírósági nyilvántartásáról és az ezzel összefüggő eljárási szabályokról szóló 2011. évi CLXXXI. törvény

**Csökmő, 2022. április 27.**

**Nagy Tibor**

**polgármester**

1. Csökmő Nagyközség Önkormányzata Képviselő testülete 40/2022. (IV.26.) önkormányzati határozata alapján meghosszabbítva [↑](#footnote-ref-1)